text: Dr. Hook gæstede Give
  30 juni 2012 kl. 17.07
  Ray Sawyer alias Doctor Hook optrådte lørdag til Give Open Air, og det er det eneste sted i landet, han giver koncert.
  3.000 fans var mødt op for at høre deres gamle idol - nogle med cowboyhatte, andre uden. Dr. Hook har ikke mindre end 75 somre på cv'et - alligevel rejser han jorden rundt for at optræde. Han toppede i 1970'erne og har levet højt på hitsene fra dengang. Allerede efter første nummer demonstrerer han kendskab til vigtige gloser i det danske fest-sprog:
  - Skååll, lød det fra Dr. Hook på scenen. 
  Jette Petersen fra Vejle var en af de fans, der var mødt op for at høre Dr. Hook. 
  - Det er ren medicin at høre ham. Jeg glæder mig sindssygt meget, lød det fra Jette Petersen, der glædede sig over, at han spillede alle de gamle hits. 
  Arrangørerne har solgt billetter til Give Open Air til gæster fra Tønder til Århus, og flere end de plejer. Det mener de ikke mindst skyldes Dr. Hooks besøg i Give.
  